b'\n_START_ARTICLE_\nAlaskanmeriharakka\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 38 cm eli se on hieman meriharakkaa pienempi. H\xc3\xb6yhenpuku on musta, nokka, silm\xc3\xa4rengas ja jalat ovat punaiset ja silm\xc3\xa4 keltainen. \xc3\x84\xc3\xa4net ovat hyvin voimakkaita ja laji metel\xc3\xb6i my\xc3\xb6s \xc3\xb6isin. Pohjoisimpien populaatioiden puku on mustin, etel\xc3\xa4isempien tumman harmaa. Nuoren linnun puku on ruskeas\xc3\xa4vyinen ja sen nokan k\xc3\xa4rki on tumma.\n_START_SECTION_\nEsiintyminen\n_START_PARAGRAPH_\nLaji esiintyy Pohjois-Amerikan l\xc3\xa4nsirannikolla Aleuteilta Alaskasta Kalifornian niemimaalle. Puolet pesiv\xc3\xa4st\xc3\xa4 kannasta pesii Alaskassa ja l\xc3\xa4hes puolet Brittil\xc3\xa4isess\xc3\xa4 Kolumbiassa. Etel\xc3\xa4mp\xc3\xa4n\xc3\xa4 pesii joitakin satoja pareja. Maailman populaatio on kooltaan 8\xc2\xa0900\xe2\x80\x9311\xc2\xa0000 yksil\xc3\xb6\xc3\xa4. Laji ei ole uhanalainen v\xc3\xa4h\xc3\xa4isest\xc3\xa4 lukum\xc3\xa4\xc3\xa4r\xc3\xa4st\xc3\xa4 huolimatta.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nKallioiset rannat Tyynenmeren rannikolla. Pesii p\xc3\xa4\xc3\xa4asiassa saarilla ja riutoilla. Pohjoiset populaatiot ovat ilmeisesti lyhyen matkan muuttolintuja. Muuttaa perhekunnittain.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nAlaskanmeriharakka pesii yksitt\xc3\xa4isparein ja puolustaa kiivaasti reviiri\xc3\xa4\xc3\xa4n. Pes\xc3\xa4 on l\xc3\xa4hell\xc3\xa4 vesirajaa ja on tavallisesti vain kuoppa maassa tai simpukankuorikasassa, mutta on joskus rakennettu ruohoista ja risuista. 2 tai 3 munaa munitaan touko-kes\xc3\xa4kuussa. Molemmat puolisot hautovat ja poikaset kuoriutuvat 26\xe2\x80\x9328 p\xc3\xa4iv\xc3\xa4n kuluttua. Poikaset ovat pes\xc3\xa4pakoisia ja seuraavat emojaan jo muutaman p\xc3\xa4iv\xc3\xa4n ik\xc3\xa4isin\xc3\xa4. Matalilla rannoilla ja riutoilla pesiv\xc3\xa4t emot kuljettavat poikasia heti mukanaan ravinnon etsinn\xc3\xa4ss\xc3\xa4, mutta jyrkill\xc3\xa4 kalliorannoilla pesiv\xc3\xa4t parit joutuvat aluksi tuomaan poikasille ruokaa. Matalilla rannoilla pesivill\xc3\xa4 pareilla on parempi poikastuotto kuin jyrkkien rantojen asukkailla. Poikaset ovat lentokykyisi\xc3\xa4 noin 40 p\xc3\xa4iv\xc3\xa4n ik\xc3\xa4isin\xc3\xa4. Alaskanmeriharakat pesiv\xc3\xa4t ensimm\xc3\xa4isen kerran todenn\xc3\xa4k\xc3\xb6isesti 3-vuotiaina.\n_START_SECTION_\nRavinto\n_START_PARAGRAPH_\nRuokailee vesirajassa sy\xc3\xb6den simpukoita, ostereita, etanoita ja muita nilvi\xc3\xa4isi\xc3\xa4. Nuoret linnut oppivat simpukoiden avaamisen emoiltaan ja seuraavat n\xc3\xa4it\xc3\xa4 jopa vuoden verran. Sy\xc3\xb6v\xc3\xa4t my\xc3\xb6s muita selk\xc3\xa4rangattomia, kuten rapuja.'